Latvijas hokeja izlase 2017. gada Pasaules čempionātā
Latvijas hokeja izlase piedalījās 2017. gada Pasaules čempionātā hokejā. Kopš 1996. gada Latvijas hokeja izlase Pasaules čempionāta elites divīzijā spēlēja jau 21. reizi pēc kārtas. Latvija spēlēja A apakšgrupā Ķelnē pret Dāniju, Slovākiju, Itāliju, Zviedriju, ASV, Krieviju un turnīra rīkotājiem Vāciju. Ar trim uzvarām un četriem zaudējumiem Latvija ieņēma 5. vietu grupā un nekvalificējās izslēgšanas kārtai, kopvērtējumā paliekot 10. vietā.